b'\n_START_ARTICLE_\nLa Serena\n_START_PARAGRAPH_\nLa Serena je drugo najstarej\xc5\xa1e mesto v \xc4\x8cilu. Le\xc5\xbei v severni polovici dr\xc5\xbeave, ob obali Tihega oceana, 471 km severno od Santiaga. Leta 2002 je \xc5\xa1tela nekaj manj kot 148.000 prebivalcev, v neposredni okolici pa jih je \xc5\xbeivelo \xc5\xa1e okoli 12.000._NEWLINE_Natan\xc4\x8den datum ustanovitve mesta ni znan, mo\xc5\xbeni datumi pa so 15. november, 30. december 1543 ali 4. september 1544. Enega izmed teh dni je Juan Boh\xc3\xb3n ustanovil naselbino Villanueva de La Serena na ukaz Pedra de Valdivie, da bi slu\xc5\xbeilo kot opori\xc5\xa1\xc4\x8de na pomorski poti med Limo in Santiagom. Vno\xc4\x8di z 11. na 12. januar 1549 so ga Diaguiti med vstajo popolnoma opusto\xc5\xa1ili in pobili vse \xc5\xa1panske naseljence z izjemo Juana Cisternasa, ki mu je uspelo pobegniti. 26. avgusta 1549 jo je na nekoliko varnej\xc5\xa1em kraju po ukazu Pedra de Valdivie znova ustanovil Francisco de Aguirre, tokrat z imenom San Bartolom\xc3\xa9 de La Serena. 4. maja 1552 ji je \xc5\xa1panski kralj Carlos podelil mestne pravice. _NEWLINE_V 2. polovici 17. stoletja so mesto dvakrat razdejali angle\xc5\xa1ki pirati pod poveljstvom Bartolom\xc3\xa9ja Sharpa (1680) in Edwarda Davisa (1686), zaradi \xc4\x8desar so leta 1700 postavili utrdbo. 8. julija 1730 je mesto razdejal mo\xc4\x8dan potres. \xc5\xa0e do dveh huj\xc5\xa1ih potresov je pri\xc5\xa1lo v letih 1801 in 1847. Med revolucijo leta 1859 so mesto za kratek \xc4\x8das zasedle enote Pedra Le\xc3\xb3na Galla. _NEWLINE__NEWLINE_Leta 1920 je mesto za\xc5\xbeivelo kot pristani\xc5\xa1\xc4\x8de za izvoz \xc5\xbeelezove rude iz okolice. Med letoma 1948 in 1952 se je takratni predsednik dr\xc5\xbeave Gabriel Gonz\xc3\xa1les Videla lotil obse\xc5\xbene prenove svojega rojstnega mesta in dal postaviti vrsto stavb v neokolnialnem slogu. _NEWLINE_Danes mesto privablja turiste zaradi ob\xc5\xa1irnih pla\xc5\xbe v okolici ter arhitekture, tako izvirne kolonialne kot neokolonialne iz Videlovega obdobja. Pomemben vir dohodkov je tudi trgovina s pridelki iz bli\xc5\xbenje doline Elqui.'